als_Latn dik_Latn sag_Latn
Sabrije Plakolli profesoreshë në Shkollën e Mesme Teknike “ Fan Noli” në Podujevë këtë vit ka mbetur me gjysmë norme, pas shuarjes së klasës së trembëdhjetë nga Ministria e Arsimit, Shkencës dhe Teknologjisë, edhe pse kjo ministri kërkon që punëtorëve të kualifikuar t’u sigurohet normë e plotë.
“Ne kemi pasur një problem sivjet me sistemim të profesorëve me largimin e klasave të trembëdhjeta, domethënë kemi pasë një mungesë të orëve mësimore, mirëpo Ministria e Arsimit Shkencës dhe Teknologjisë e ka lëshuar një udhëzim administrativ se ne profesorët që kemi kualifikim, kemi licencë, duhet të sistemohemi, mirëpo në shkollën tonë kjo nuk ndodhi,” thotë Plakolli.
Drejtori i arsimit në Komunën e Podujevës Nexhmi Rudari thotë se drejtoria që udhëheq ka marrë masa që sa më pak mësimdhënës të mbeten pa punë.
“Është fakt se Ministria e Arsimit vitin që shkoi ka marrë një vendim për mbylljen e klasave të trembëdhjeta edhe kjo pastaj ka pasur një ndikim të drejtpërdrejtë kryesisht në shkollat profesionale, sepse ne në gjimnaz disa vite rresht e kemi pas mbyllur klasën e trembëdhjetë,” sqaron drejtori Rudari.
Profesoresha Sabrije Plakolli thotë se ka bërë ankesë edhe në Drejtorinë e Arsimit për mungesë të orëve, por nuk kishe marrë ndonjë përgjigje konkrete.
“Ankesë kam bërë edhe në Drejtorinë e Arsimit në Komunën e Podujevës ku këtu nuk kam marrë kurrfarë përgjigje,” tregon Plakolli.
Drejtori i Arsimit thotë se për të pasur më shumë orë nëpër shkollat profesionale, duhet që të nxiten nxënësit nëpërmjet fushatave që të shkojnë në to.
“Ne do të zhvillojmë me shkollën teknike ku ajo punon një marketing shumë më të fuqishëm, do t’i vizitojmë shkollat- klasat e nënta në shkollat fillore të Komunës së Podujevës në mënyrë që sa më shumë nxënës të këtyre shkollave të orientohen në shkollën teknike, jo vetëm për t’i mbajtur këta mësimdhënës në punë, por edhe për t’u krijuar një perspektivë më të shpejtë të punësimit,” premton drejtori Nexhmi Rudari.
Profesoresha Plakolli thotë se hallin e njëjtë si ajo e kanë edhe tetë profesorë që në shkollën teknike kanë mbetur me gjysmë norme.
“ Jemi sistemuar me nga 12 orë edhe pas gjitha ankesave që i bëra, këta thonë se kinse nuk kemi buxhet. 9 Profesorë mbetëm me nga 12 orë, ne marrim vetëm gjysmë norme që nuk mund të ia dalim me këtë rrogë që e marrim. Unë jam një grua e veteranit të luftës, jam mbajtëse e familjes, nënë e 3 fëmijëve me pagën që e marr nuk mund të ia dal,” ankohet profesoresha.
Drejtori i arsimit sqaron se profesorët e teknikës vetë vendosën që t’i ndajnë orët që kishin në dispozicion, në mënyrë që asnjëri nga ta të mos mbetet pa punë.
“[Plakolli] ka qenë pjesë e marrëveshjes me kolegët e vet për të zvogëluar fondin e orëve në mënyrë që të gjithë mësimdhënësit që kanë qenë të kualifikuar të mbeten në punë edhe ajo ka qenë pjesë e asaj, ose do të ishe dashur edhe dy kolegë të mbeten pa punë se nuk mund ta mbash një mësimdhënës në punë nëse nuk ka paralele nëse nuk ka nxënës,” shpjegon drejtori Rudari.
Ai thotë se komuna po ka vështirësi t’i sistemojë diku tjetër të kualifikuarit e teknikës, pasi ata kryesisht janë inxhinierë dhe nuk mund të japin mësim në shkollat ku kërkohen kualifikime tjera.
“Në udhëzimin e ministrisë thuhet se të sistemohen edhe mundësisht në shkollat e tjera mirëpo këta kryesisht janë inxhinierë , përderisa ke njerëz me kualifikim adekuat nuk mundesh me i marrë me kualifikime joadekuate”.
Ministria e Arsimit në maj të vitit të shkuar mori vendim që të shuajë Klasën XIII.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn